1961ની પહેલી જુલાઇનો એ દિવસ હતો. આખો દિવસ મેચ રમ્યા પછી ક્રિકેટ – ખેલાડી મનસૂરઅલી ખાન પટૌડી મોટરમાં બેસી ઉતારા તરફ જઇ રહ્યા હતા. એમના સાથી વિકેટકેપર રોબિન વૉટર્સ એકઘારી ગતિએ મોટર હાંક્યે જતા હતા. એવામાં વચ્ચેના એક રસ્તા તરફથી બીજી એક મોટર ઝડપથી ઘસી આવી. બન્ને મોટરો અથડાઇ. રૉબિન વૉટર્સને કપાળે વાગ્યું અને પટૌડીના જમણા હાથ તથા જમણા ખભા પર ઇજા થઇ. બીજે દિવસે સવારે પટૌડી ઉઠ્યા ત્યારે દાક્તરે કહ્યું કે એમની જમણી આંખમાં મોટરના આગળના કાચની કણી ઘુસી ગઇ છે. આથી ઑપરેશન કરવું પડશે. તાબડતોબ સર્જનને બોલાવવામાં આવ્યા. ઑપરેશન થયું. તરતજ બીજી વાર ઑપરેશન કરવું પડ્યું. ગંભીર ઇજાને કારણે પટૌડીની જમણી આંખ રહી તો ખરી, પણ એનું તેજ સદાને માટે વિલીન થઇ ગયું.